《题寒林远岫图》
明代·乌斯道

游子念故山，岁晏不得归。出门见林薄，日暮烟火微。

关河渺千里，猿狖声正悲。况尔霜雪繁，鸟道不可跻。

阳春固伊迩，奈此寒无衣。衣寒何足叹，所忧美人违。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。